Prawie w nym czasu, czej gôdómë z przeòrã, kòscół sprzątają dwaji nowicjusze. To òni pòmôgają nama pòdniesc lukã, co tacy zeńdzenié do pòdzemiégò. Schôdómë pò trapach do wiôldżégò sklepù, dze pòchòwóny są midzë jinszima dôwni miéwcowie a dobrzińcowie Zamartégò. Trëmë, w jaczich żdają na Òstateczny Sąd, są dosc dobrze zachòwóné. Nie znikwił jich ani czas, ani złoslëwòta żôłniérzów. Na infòrmacjowi tôblëcë, co stoji przed klôsztorã, przeczëtac mòże historëjã ò wieszczim, jaczi béł pòchòwóny pòd klôsztorã. Legeńda gôdô, że zmienił sã w niegò Tadéùsz Wollschlager z Cołdanek. Pò jegò pògrzebie w kòscele zaczãło straszëc, a krewny niebòszczëka niezwëczajno chùtkò ùmiérelë. Ùrzasłi lëdze doznelë sã, że na gwës mùszi bëc òn wieszczim. Ùmëslëlë so, żebë ùcyc jemù głowã, a nôlepi, jeżlë zrobi to nômłodszi chłop z familie. Kò bëlno sã sprawił, bò òd te czasu w kòscele ju nick nie straszi.